[{"text_idx": "#000009", "text": "Raporto pri la internaciona Ido-konfero dum la tempo inter la 25esma e 28esma di agosto 2006 en Berlin"}, {"text_idx": "#000010", "text": "La internaciona Ido-konfero 2006 eventis dum la tempo inter la 25ma e 28ma di agosto 2006 en la Germana chefurbo Berlin."}, {"text_idx": "#000011", "text": "La Ido-Amiki Berlin preparis ica importanta por la Ido-movemento renkontro kun granda ardoro e diligenteso."}, {"text_idx": "#000012", "text": "Idani di Finlando, Francia, Hispania, Portugal, Chekia, Polonia, Chinia, Nederlando e Germania e liberprofesionala filmifisto di USA asistis nia konfero.\nTale rirenkontris samideani, qui esas amiki depos multa yari, ma ni anke povis salutar kelka nova gesamideani inter ni.\nAnte l'oficala komenco dil Ido-konfero dum la 25ma di agosto 2006 eventis la yarchefkunveno dil Germana Ido-Societo en la ver.di-domo en la distrikto Berlin-Mitte.\nIbe ultre altro decidesis, ke la Germana Ido-Societo sustenos l'aranjo dil internaciona Ido-konfero dum la yaro 2007 en Paris o cirkumajo okazione dil centyarala aniversario di Ido."}, {"text_idx": "#000013", "text": "Ye la komenco dil Ido-konfero sioro H. Mittag pleis kun sua akordeono la melodio di \"EUROVISION\".\nPose la prezidanto di ULI Hans Stuifbergen inauguris la Ido-konfero 2006.\nSequis salutvorti di la prezidero Berlinala dil Societo dil Germana Linguo (VDS), Kurt Gawlitta e di la prezidero dil Societo di Skripteri en Berlin profesoro Bosetsky.\nPose samideano Eberhard Scholz parte lektis salut-mesaji, qui sendesis ek la tota mondo.\nFine Frank Kasper prizentis per sua komputoreto la saluto-vorti da la filiino (evanta 6 yari) di Fernando Te\u0301jon en Ido, registragita ye la interreta pagini di Fernando Te\u0301jon."}, {"text_idx": "#000014", "text": "Dum la vespero la partoprenanti travivis agreabla gril-vespero en la \"ver.di-Jugendbildungssta\u0308tte\", Konradsho\u0308he.\nDum l'antedimezo dil 26ma di agosto 2006 eventis laborkunsido en la \"ver.di-Jugendbildungssta\u0308tte\". Komence Gonc\u0327alo Neves lektis kelka poemi en Ido.\nSequis diskuto e decido koncerne l'aranjo e realigo dil internaciona Ido-konfero dum la yaro 2007 en Paris o cirkumajo okazione dil centyarala aniversario di Ido."}, {"text_idx": "#000015", "text": "Koncerne ica skopo fondesis organiz-komisitaro.\nSequis kurta diskuto pri la projeto di nova interret-pagini di ULI kreita di Loic Landais. La projeto ganis generala aprobo."}, {"text_idx": "#000017", "text": "prezidanto di ULI Hans Stuifbergen"}, {"text_idx": "#000019", "text": "Ante la dejuno la partoprenanti ankore audis diskurso dil prezidero di la \u201e Societo por Interlinguistiko\u201c d-ro D. Blanke pri sua nova libro en la Germana. Gu\u0308nter Anton tradukis aden Ido.\nPose d-ro Blanke esis ye la dispono por diskuto pri to."}, {"text_idx": "#000020", "text": "Pos komuna dejuno en la \"ver.di-Jugendbildungssta\u0308tte\" ni veturis kun publikala trafikili a la urbala centro westal."}, {"text_idx": "#000021", "text": "De la fervoyala staciono \"Zoologischer Garten\" ni veturis uzinte l'omnibus-lineo nr. 200 preterpasinte la westala kulturala centro, la placo \"Potsdamer Platz\" e tra la aleo \"Unter den Linden\" (Sub la Tilii) a la placo \"Alexanderplatz\", qua situesas en la urbala centro estal. Ibe ni havis l'okaziono vizitar la \u201cBazaro favore solidareso\u201d di la jurnalistaro."}, {"text_idx": "#000023", "text": "Dum l'antedimezo dil 27ma di agosto 2006 eventis la lasta laborkunsido en la \"ver.di-Jugendbildungssta\u0308tte\".\nKomence amiko Igor Vinogradov de Rusia kantis mediacante per la komputoro."}, {"text_idx": "#000024", "text": "Pose Ferdinand Mo\u0308ller prizentis elektronikala dicionarii, quin lu *dijitaligis e la *skanita Persiko-dicionario. Lu pregis la helpo dil Idisti por finigar, korektigar ed aktualigar la *skanita dicionarii.\nDieter Schmidtchen prizentis sua povo jonglar kom mikra amuziva intermezo. H. Mittag muzikale akompanis lu pleinte kun sua akordeono.\nYe la fino dil laborkunsido la honoruma ULI-prezidanto Gu\u0308nter Anton dum kelka minuti diskursis pri la situeso koncerne l'ULI ed olua Direktanta Komitato."}, {"text_idx": "#000025", "text": "Pos la dejuno ni travivis specala surprizo. Ni povis juar romantikala turo kun historiala turistala \"Zille\"-omnibuso kun urb-guidantino cirkume la mezo di Berlin.Gu\u0308nter Anton tradukis la Germanlinguala guidado dil urb-guidantino aden Ido."}, {"text_idx": "#000026", "text": "La partoprenanti dil konfero avan la historiala turistala \"Zille\"-omnibuso"}, {"text_idx": "#000027", "text": "Pos la turo ni komune migris kelkete tra la konocata aleo \"Unter den Linden\" (Sub la Tilii), tra la Brandenburga pordego e preteriris che la parlament-edifico (Reichstag) a la nova chefa fervoyala staciono. De ibe ni veturis kun urbala treno e subtera treno a tipikala Berlinala restorerio, ube ni dineis.\nNi juis saporoza tipala Berlinala dishi e bona Berlinala biro en l'ordinara restorerio \"Futtern wie bei Muttern\" (Manjar quale che matro)."}, {"text_idx": "#000028", "text": "Rudolf Gensch prizentis a ni kamizo kun reklamo okazione dil centyarala aniversario di Ido dum la yaro 2007. La kamizo erste esis produktata dum la recenta dii ante la konfero e la partoprenanti povis komprar ol."}, {"text_idx": "#000030", "text": "Dum l'antedimezo dil 28ma di agosto nia Fina samideano Arto Moisio explikis a ni la funcionado ed uzado dil'interreta enciklopedio vikipedio e specale dil Ido-vikipedio."}, {"text_idx": "#000031", "text": "Dum la tota renkontro la yuna Usana tv-jurnalisto Nick Vivion filmifis inter la Idisti . La filmo komence publikigesos che l'interreto e plu tarde ofresos a televizionala stacioni.\nDum la tota tempo dil konfero en seminar-chambro en la \"ver.di-Jugendbildungssta\u0308tte\" expozesis nova propagili, Ido-kamizi, Ido-insigni, broshuro\u201cGDR-66\u201c, literaturo de Waldkappel ed altra !"}, {"text_idx": "#000032", "text": "On povas rezumar, ke la Ido-konfero 2006 esis sucesoza por la partoprenanti."}, {"text_idx": "#000033", "text": "La specala dankon di la partoprenanti meritas la sindikato \u201cUnionita Servado\u201d (Vereinte Dienstleistungsgewerkschaft , kurte \u201ever.di\u201c), landala distrikto Berlin/Brandenburg, la administranti e la personaro dil \"ver.di.-Jugendbildungssta\u0308tte\" en Berlin-Konradsho\u0308he, la Berlinala Trafik-Kompanio BVG e la posedanto e la personaro dil restorerio \"Futtern wie bei Muttern\" (Manjar quale che matro).Omni mencionita importantege kontributis a la granda suceso di nia konfero."}, {"text_idx": "#000034", "text": "Cetere ni dankas a la honoruma ULI-prezidanto Gu\u0308nter Anton pro la tradukado aden Ido facita da lu dum la laborkunsidi e dum la urb-turo kun l'omnibso.\nFine me anke ye la nomo di omna partoprenanti dankas a la Ido-Amiki Berlin pro la eminenta e diligenta aranjo dil konfero."}, {"text_idx": "#000036", "text": "Frank Kasper prezidanto dil Germana Ido-Societo"}, {"text_idx": "#000037", "text": "Anke me experiencis tre agreabla dii en Berlin, e me esis astonata pro la profesionala organizo dil evento.\nMulte diskutesis, babilesis ed exkursesis, omno de granda intereso.\nEsis surprizo renkontrar tante nova amiki, parolar en rondo kun skriptisti e jurnalisti.\nMe juis la muziko da Igor Vinogradov,prizentita per registragita rom-diski, grandioze bona muziko!\nAnke afabla suprizo esis la saluto-vorti da la filiino (evanta 6 yari) di Fernando Te\u0301jon,\nqua prizentis su Ido-lingue, registragita ye la pagini di Fernando Te\u0301jon."}, {"text_idx": "#000038", "text": "Lundio, me venis heme senprobleme, ankore kompris kelka donacaji por amiki e familiani heme,\ne mem rirenkontris Avinti, nia Chek amiko ye l'aleo 'Sub la Tilii', jus ante la departo al aeroportuo."}, {"text_idx": "#000039", "text": "Intertempe me anke lektis kun intereseso la maxim nova Ido-literaturajo, skribita originale en Ido\nda Robert Pontnau: \"GDR 66\".\nOl es raporto pri sua unesma voyajo, kom yunulo, ad olima est-Germania.\nLa libreto, 18 pagini, ilustrita, es komprebla de Librerio Tia Libro kontre 3 euri (inkluzante afrankuro)."}, {"text_idx": "#000041", "text": "Saluti amikala,Hans Stuifbergen prezidanto di ULI"}, {"text_idx": "#000043", "text": "Retre a la komencpagino di ULI"}]